Željko Petrović je uoči drugog dijela sezone došao u zaprešićki Inter kako bi ga pokušao spasiti od ispadanja iz HT Prve lige.

No, crnogorski trener već je završio svoju misiju u Zaprešiću jer je, kako pišu Sportske novosti, okončao svoju kratku epizodu u ovom hrvatskom prvoligašu koji dijeli posljednje mjesto na ljestvici s Varaždinom.

I nije samo Petrović napustio Inter-Zaprešić, već se takav potez dogodio uslijed odlaska investitora koji su tijekom zime ušli u klub. Grupacija okupljena oko menadžera Velibora Kvrgića, koja je financijski podigla klub, napustila je Zaprešić u jeku pandemije koronavirusa i za sobom je povukla trenera Petrovića.

Isto tako, ostaje dvojbeno što će biti s brojnim igračima koji su također pratili investitora i tijekom zime pojačali zaprešićki klub.

- Nazvao me menadžer Kvrgić i rekao da je njihov posao u Inter-Zaprešiću gotov. Da ne mogu investirati dalje u klub zbog neizvjesne situacije oko koronavirusa. Zato i ja odlazim. Rečeno mi je da su ovi sporazumni raskidi najbolje rješenje za sve, izjavio je trener Petrović Sportskim novostima.